## Odluka Ustavnog suda Republike Hrvatske broj U-II-1246/1997 od 19. siječnja 2000.

### NN 10/2000 (27.1.2000.), Odluka Ustavnog suda Republike Hrvatske broj U-II-1246/1997 od 19. siječnja 2000.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu dr. sc. Smiljko Sokol,
predsjednik Suda te suci Marijan Hranjski dr. iur., dr. sc. Petar
Klarić, Jurica Malčić, mr. sc. Ivan Matija,
Ivan Mrkonjić dr. iur., dr. sc. Jasna Omejec, Emilija Rajić,
Vice Vukojević dr. iur. i Milan Vuković dr. iur.,
odlučujući o prijedlogu za ocjenu ustavnosti i zakonitosti
propisa, na sjednici održanoj 19. siječnja 2000. godine,
donio je sljedeću

## ODLUKU

I. Pokreće se postupak za ocjenu ustavnosti i zakonitosti
Odluke o komunalnoj naknadi Grada Novog Vinodolskog (»Službene
novine Primorsko-goranske županije«, broj 14/94 i 4/97)
u dijelu:

Prilog broj 1. zoniranje Grada Novog Vinodolskog - stambeni prostor,
I. zona, oznaka Krmpote, podoznaka Kozica;

Prilog broj 2. zoniranje Grada Novog Vinodolskog - poslovni prostor,
I. zona, oznaka djelomično Krmpote, podoznaka Kozica;

Prilog broj 3. zoniranje Grada Novog Vinodolskog - proizvodno-industrijski
i lučki prostor, u cijelosti, podredno u dijelu: oznaka
»djelomično Krmpote« podoznake Kozica,

te se u tom dijelu Odluka ukida.

II. Ova odluka objavit će se u »Narodnim novinama«
i »Službenim novinama Primorsko-goranske županije«.

Obrazloženje

Trgovačko društvo »Risnjak« d.d. iz Rijeke
(nastavno: predlagatelj) podnijelo je Sudu prijedlog za pokretanje
postupka za ocjenu ustavnosti i zakonitosti u izreci označenog
priloga Odluke o komunalnoj naknadi Grada Novog Vinodolskog (»Službene
novine Primorsko-goranske županije«, broj 14/94 i 4/97),
smatrajući da je naznačena Odluka u tom dijelu suprotna
odredbama članka 19. Zakona o komunalnom gospodarstvu (»Narodne
novine«, broj 36/95 i 70/97), prema kojem komunalnu naknadu
plaćaju u naseljima s uređenim građevinskim zemljištem
vlasnici stambenog, poslovnog prostora i građevinskog zemljišta
ili korisnik (stavak 2.).

Predlagatelj navodi da na području Kozica ima kamp koji
ima vlastitu viseću trafostanicu priključenu na dalekovod,
jer nema uobičajenu opskrbu električne energije,
a niti pristup cesti, budući da se kamp nalazi u pretežitom
dijelu na području divlje prirode, dakle na neizgrađenom
prostoru izvan naselja.

Nadalje navodi da osporena Odluka u dijelu u kojem unosi čitav
teritorij Kozica (Prilog 1 i 2 zone prostora) za koji se plaća
komunalna naknada, mada se radi o teritoriju koji ne ulazi ni
u jedno naselje s uređenim građevinskim zemljištem,
dok u odnosu na osporeni dio Odluke (Prilog 3) kojim je područje
Kozica uvedeno u proizvodno-industrijski i lučki prostor,
iako se radi o lučkom području (pomorskom dobru)
- članak 49. stavak 2. Pomorskog zakonika (»Narodne
novine«, broj 17/94, 74/94, 43/96 i 128/99) za koje se inače
plaća koncesijska, a ne komunalna naknada (članak
60. Pomorskog zakonika) predlagatelj smatra da taj dio Odluke
nije u suglasju s odredbama članka 19. Zakona o komunalnom
gospodarstvu.

U dopuni prijedloga predlagatelj je, pozivom na odredbu članka
18. tada važećeg Ustavnog zakona o Ustavnom sudu Republike
Hrvatske (»Narodne novine«, broj 13/91), predložio
privremenu obustavu izvršenja akata koji se poduzimaju na
osnovi propisa čija se zakonitost ocjenjuje, navodeći
da upravo zbog odluke o komunalnoj naknadi trpi veliku štetu
budući da zbog nemogućnosti plaćanja komunalne
naknade, zbog blokade žiro-računa i prijetnje stečaja
već duže vrijeme ne može obavljati svoju djelatnost.

Gradonačelnik Novog Vinodolskog, u pismenom očitovanju
smatra prijedlog neosnovanim iz razloga što je osporena Odluka
u suglasju s odredbama Zakona o komunalnom gospodarstvu i odredbama
Pomorskog zakonika.

Tijekom trajanja ustavnosudskog postupka, donijet je Zakon o izmjenama
i dopunama Zakona o komunalnom gospodarstvu (»Narodne novine«,
broj 128/99 od 30. studenoga 1999. godine) koji je stupio na snagu
1. siječnja 2000. godine.

Odredbom članka 11. navedenog Zakona izmijenjen je članak
19. Zakona o komunalnom gospodarstvu (»Narodne novine«,
broj 36/95 i 70/97).

Unatoč izmjeni prvotnih odredaba članka 19. Zakona
o komunalnom gospodarstvu, prijedlog je osnovan.

Gradsko vijeće Grada Novog Vinodolskog, dana 25. travnja
1994. godine, donijelo je Odluku o komunalnoj naknadi Grada Novog
Vinodolskog (»Službene novine Primorsko-goranske županije«,
broj 14/94, izmjene i dopune broj 47/97 od 12. ožujka 1997.
godine).

Osporeni dio Odluke glasi:

»Prilog Odluke o komunalnoj naknadi br. 1 zoniranje Grada
Novi Vinodolski - stambeni prostor

I. zona

Krmpote:

Smokvica, Kozica, Sibinj

Prilog odluke o komunalnoj naknadi br. 2 zoniranje Grada Novi
Vinodolski - poslovni prostor

I. zona

Cjelokupno teritorijalno područje

Novi Vinodolski, Povile, Klenovica, te djelomično Krmpote:

(Smokvica, Kozica, Sibinj, Krmpotska ruka)

Prilog Odluke o komunalnoj naknadi br. 3 zoniranje Grada Novi
Vinodolski - proizvodno-industrijski i lučki prostor

I. zona

Cjelokupno teritorijalno područje

Novi Vinodolski, Povile, Klenovica, te djelomično Krmpote

(Smokvica, Kozica, Sibinj, Krmpotska ruka).«

»Komunalna naknada plaća se u naselju u kojemu se najmanje
obavljaju komunalne djelatnosti održavanja javnih površina,
održavanja nerazvrstanih cesta i javne rasvjete, pod uvjetom
da je do zemljišne čestice uređena javna pristupna
površina (asfaltirana, betonirana, popločana ili sl.),
odnosno osnovana služnost od uređene javne pristupne
površine do te čestice« (izmijenjeni stavak 3.
članka 19. Zakona o komunalnom gospodarstvu).

Naseljem, pak, u smislu odredbe članka 2. Zakona o naseljima
(»Narodne novine«, broj 54/88) smatra se prostorna jedinica
koja se sastoji od građevinskog područja i područja
za druge namjene, a ima i vlastiti sistem obilježavanja zgrada.

Odredbom članka 48. Pomorskog zakonika data je definicija
pomorskog dobra, dok je odredbom članka 49. propisano što
se smatra pomorskim dobrom.

Prema članku 48. Pomorskog zakonika, pomorsko dobro je
opće dobro od interesa za Republiku Hrvatsku, ima njenu
osobitu zaštitu, a upotrebljava i/ili koristi se pod uvjetima
i na način propisan zakonom, a prema članku 49.
pomorsko dobro čine unutrašnje morske vode i teritorijalno
more, njihovo dno i morsko podzemlje te dio kopna koji je po svojoj
prirodi namijenjen javnoj pomorskoj upotrebi ili je proglašen
takvim.

U smislu stavka 1. ovoga članka pomorskim dobrom smatraju
se: morska obala, lukobrani, brodogradilišni navozi, nasipi,
sprudovi, hridi, grebeni, ušća rijeka koja se izlijevaju
u more, kanali spojeni s morem te u moru i pomorskom podzemlju
živa i neživa prirodna bogatstva, ribe, rude i dr.

Ustavni sud je, uvidom u preslike rješenja Općinskog
suda u Crikvenici, Zemljišno-knjižnog odjela, broj:
Z-1010/96 od 13. lipnja 1996. godine i broj: Z-2788/97 od 22.
kolovoza 1997. godine te preslike izvadaka iz zemljišne knjige
k.o. Krmpote i k.o. Ledenice, utvrdio da je predlagatelj vlasnik
nekretnina Kozica na području katastarske općine
Krmpote i Ledenice, dok je uvidom u presliku Uvjerenja o namjeni
zemljišta, Ureda za prostorno uređenje, stambeno-komunalne
poslove, graditeljstvo i zaštitu okoliša Rijeka, ispostava
Crikvenica i priloge (preslike katastarskih planova i preslike
Grafičkog prikaza plana namjene površina), klasa:
350-01/97-01/136, urbroj: 2170-04-01-97-02/15 od 12. studenoga
1997. godine, utvrdio da se na temelju Prostornog plana općine
Crikvenica predmetne nekretnine predlagatelja na predjelu Kozica,
k.o. Krmpote, nalaze u građevinskom području svojim
većim dijelom, dok se dio uz magistralu u širini od
cca 30 metara nalazi u zaštićenom koridoru Jadranske
turističke ceste. Namjena dijela označenih čestica,
koje su u građevinskom području prema Prostornom planu
općine Crikvenica, je zona za kampove, s time što se
ta zona ne nalazi u granicama obuhvata gradova i naselja gradskog
karaktera.

Također je izvršen uvid u mišljenje o granici pomorskog
dobra na dijelu k.o. Krmpote, autokampa Kozica, Državnog
pravobraniteljstva Republike Hrvatske, broj: M-159/98 od 16. veljače
1998. godine, iz čijeg sadržaja proizlazi da su u
određivanju granice toga područja poštovane odredbe
članaka 49. i 50. Pomorskog zakonika i Naputak za rad povjerenstva
za granice pomorskog dobra na morskoj obali.

Prema iznesenom navedena Odluka, u dijelu u kojem teritorij Kozica
u području za koje se plaća komunalna naknada, iako
se radi o području za koje je utvrđeno da u jednom
dijelu ne ulazi u naselje s uređenim građevnim zemljištem,
dok u drugom dijelu predstavlja lučko područje kao
pomorsko dobro, u suprotnosti je s naznačenim odredbama
navedenih zakona.

S obzirom da je Sud prihvatio prijedlog i ukinuo osporenu odredbu
nije bilo potrebe odlučivati o privremenoj mjeri.

Slijedom navedenog Ustavni sud je, temeljem odredbe članka
54. Ustavnog zakona o Ustavnom sudu Republike Hrvatske (»Narodne
novine«, broj 99/99), donio odluku kao u točki I.
izreke.

Odluka o objavi temelji se na odredbi članka 28. Ustavnog
zakona o Ustavnom sudu Republike Hrvatske (točka II. izreke).

Broj: U-II-1246/1997
Zagreb, 19. siječnja 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 10/2000-111